
MIŠLJENJE
Odbor za prava žena i rodnu ravnopravnost poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
<RepeatBlock-Dec> 
A.	budući da se u članku 8. UFEU-a navodi da Unija u svim svojim aktivnostima teži uklanjanju nejednakosti i promicanju rodne ravnopravnosti, čime se uspostavlja načelo rodno osviještene politike; budući da rodna ravnopravnost mora biti uključena u sve politike i aktivnosti EU-a, među ostalim donošenjem rodno osjetljivog proračuna na svim razinama proračunskog postupka; budući da je jednakost temeljno pravo u skladu s Ugovorom iz Lisabona i jedan od prioriteta Unije te da je postizanje rodne ravnopravnosti ključno za poštovanje tih prava; budući da Europski institut za ravnopravnost spolova (EIGE) ima središnju ulogu u podupiranju institucija Unije i država članica u postizanju tog cilja; budući da je cilj EIGE-a doprinijeti promicanju i jačanju rodne ravnopravnosti, uključujući rodno osviještenu politiku, u svim politikama EU-a, što je zadaća u kojoj se pokazao ključnim i učinkovitim; budući da se stoga naglašava da EIGE-u treba osigurati dostatne i stabilne financijske i ljudske resurse kako bi ispunio svoje zadaće;
B.	budući da je EIGE osnovan radi promicanja i jačanja rodne ravnopravnosti u Uniji, što se odnosi na poticanje rodne osviještenosti u svim politikama Unije i nacionalnim politikama koje iz njih proizlaze, borbu protiv diskriminacije na temelju roda te podizanje razine osviještenosti građana Unije o rodnoj ravnopravnosti;
C.	budući da je temeljna misija EIGE-a usmjerena na postizanje rodne ravnopravnosti u EU-u putem istraživanja, prikupljanja i priopćavanja podataka te razvoja metoda za poboljšanje statistike i prikupljanja podataka, mjerenja stanja rodne ravnopravnosti na razini EU-a i država članica, razvoja metodoloških alata i pružanja tehničke potpore za rodno osviještenu politiku te suradnje s institucijama EU-a, državama članicama, agencijama EU-a, međunarodnim organizacijama, akademskom zajednicom, civilnim društvom i drugim dionicima;
D.	budući da je indeks rodne ravnopravnosti za 2023. za Europsku uniju (EU) prvi put premašio 70 bodova, što pokazuje skroman rast od 1,6 bodova od 2022.; budući da je povećanje rezultata za cijeli EU najveće godišnje povećanje od prvog izdanja indeksa 2013.; budući da neka područja pokazuju znakove nazadovanja, posebno u gospodarskim i dohodovnim parametrima; 
E.	budući da je rad EIGE-a 2023. bio usmjeren na dva tematska prioriteta: europski zeleni plan i rodno uvjetovano nasilje; budući da krize pogoršavaju ranjivost žena i njihovu izloženost nasilju, čime se pojačavaju postojeće strukturne nejednakosti i pogoršavaju sve vrste rodno uvjetovanog nasilja, uključujući fizičko, seksualno i psihološko nasilje; budući da su poštovanje načela rodno osviještene politike, uključivanje rodno osjetljive perspektive i istraživanje učinka svih politika na žene ključni aspekti postizanja rodne ravnopravnosti; budući da su žene nedovoljno zastupljene na vodećim položajima u klimatskoj politici jer muškarci i dalje zauzimaju 67 % radnih mjesta na kojima se donose odluke povezane s klimom; budući da je EIGE također istaknuo da su žene nedovoljno zastupljene u stvaranju i razvoju čistih inovacija; budući da to ima dodanu vrijednost za donošenje europskih politika;
F.	budući da na rodnu ravnopravnost u Uniji posebno utječu posljedice ruske ratne agresije protiv Ukrajine, kriza povezana s troškovima života, koja nerazmjerno pogađa žene, kao i nazadovanja u pogledu rodne ravnopravnosti i prava žena; budući da se time dodatno produbljuju nejednakosti; budući da je rad EIGE-a bio usmjeren i na rodno uvjetovano nasilje, u okviru istraživanja na razini EU-a o rodno uvjetovanom nasilju kako bi se ispravio desetogodišnji nedostatak podataka o raširenosti nasilja nad ženama u EU-u; budući da EIGE radi na pružanju dokaza o rodno uvjetovanom nasilju kojima se može poduprijeti EU i države članice (i šire) u njihovim naporima za iskorjenjivanje svih oblika nasilja;
G.	budući da agencije EU-a, kao što je EIGE, doprinose provedbi politika EU-a i teže razvoju održivije, uključivije i konkurentnije Europe u korist svih građana EU-a; budući da su te agencije decentralizirane i stoga neovisne u razvoju svojih programa rada;
1.	naglašava da su u posljednjem desetljeću gospodarske, socijalne, radne i rodne nejednakosti unutar država članica i među njima postale još izraženije; podsjeća na važnu ulogu EIGE-a u razumijevanju i smanjenju opsega i uzroka rodne neravnopravnosti u EU-u; prima na znanje stalno visoku razinu izvršenja proračuna EIGE-a, unatoč kontinuiranom nedostatku osoblja u Agenciji, pri čemu su odobrena sredstva za preuzimanje obveza 2023. iznosila do 98 %, a stopa odobrenih sredstava za plaćanje 83 %; čestita EIGE-u na ostvarivanju 92,76 % ciljeva navedenih u njegovu programu rada; napominje da je indeks rodne ravnopravnosti za 2023. bio usredotočen na utjecaj rodnih razlika na ostvarivanje zelene tranzicije, posebno u sektorima kao što su energetika, inovacije u zelenim tehnologijama i promet, kao i na utjecaj tog ostvarivanja na rodne razlike, te pozdravlja činjenicu da su inicijative EIGE-a pomogle u razjašnjavanju tog fenomena;
2. 	napominje da je EIGE osnovan kao centar znanja EU-a o rodnoj ravnopravnosti radi izrade neovisnih istraživanja i razmjene najboljih praksi za uklanjanje rodne diskriminacije, kombiniranja istraživanja, podataka i alata kako bi se EU-u i državama članicama pomoglo da osmisle uključive i rodno transformativne politike i da uključe rodnu ravnopravnost u sve svoje politike; ističe da je hitno potrebno da Unija ostvari napredak u području rodne ravnopravnosti s obzirom na aktualne krize, kao što su klimatska kriza, ratovi, nazadovanja u području rodne ravnopravnosti, antidemokratski pokreti te rašireno rodno uvjetovano nasilje; naglašava da se rješavanje problema nazadovanja i rodno uvjetovanog nasilja ne može odvojiti od rješavanja problema gospodarskih i socijalnih nejednakosti; poziva EIGE da prednost da istraživanjima i preporukama usmjerenima na smanjenje razlike u plaći na temelju spola, povećanje pristupa žena kvalitetnim radnim mjestima i jamčenje njihove ekonomske neovisnosti kao neizostavnog aspekta njegove misije; u tom pogledu napominje da razlika u plaći na temelju spola u EU-u iznosi 13 %, a razlika u mirovinama među spolovima 29 %, što utječe na društvenu dobrobit žena; napominje da su i temeljna prava žena u EU-u ugrožena, kao i njihova tjelesna autonomija, jer su i dalje prisutni napadi na njihovo spolno i reproduktivno zdravlje i njihova prava, uključujući prava na pobačaj; ponavlja da su žene također nerazmjerno pogođene klimatskom krizom te ratovima i sukobima; 
3.	prepoznaje visoke stope uspješnosti EIGE-a u razvoju mjera i komunikacijskih kampanja o rodnoj ravnopravnosti te naglašava njegovu važnost u povećanju informiranosti;
4.	ističe kako je važno nastaviti provoditi mjere povezane s rodno osviještenom politikom za koje nije postignuta stopa uspješnosti od 100 %, posebno zbog postupovnih razloga;
5.	ističe važno istraživanje EIGE-a koje pokazuje kako je nasilje posljedica nejednakosti koje pogađaju sve žene, ali da su neke skupine žena doista izloženije nasilju, kao što su žene s invaliditetom; poziva EIGE da nastavi sa svojim radom na tim najhitnijim pitanjima;
6.	napominje da EIGE već smatra nasilje nad ženama jednim od najtežih kršenja ljudskih prava u društvima;
7.	slaže se s EIGE-om u njegovu istraživanju da su žene, djevojke i djevojčice s invaliditetom često izložene većem riziku od siromaštva u pogledu prijevoza zbog ograničene cjenovne pristupačnosti prijevoza, njegove dostupnosti i pristupačnosti općenito;
8.	pozdravlja zaključke u pogledu rodne ravnopravnosti EIGE-a u kojima se navodi da Hrvatska i Grčka imaju najveći udio žena među istraživačkim i inovacijskim osobljem u poduzećima u sektorima električne energije, plina i vodoopskrbe; napominje da takve informacije imaju dodanu vrijednost za rodnu ravnopravnost na energetskom tržištu;
9. 	napominje da se povećanje troškova osoblja EIGE-a od 8,5 % može pripisati kontinuirano visokoj stopi inflacije, kao i indeksaciji plaća od 2,7 %, te napominje da je prosječan broj zaposlenika ostao 45; napominje da su dva člana ugovornog osoblja bila zaposlena i financirana sporazumom o doprinosu IPA-e s Glavnom upravom Komisije za susjedsku politiku i pregovore o proširenju; napominje da se u članku 6. Uredbe (EZ) br. 1922/2006 Europskog parlamenta i Vijeća od 20. prosinca 2006. o osnivanju Europskog instituta za ravnopravnost spolova navodi da bi EIGE trebao djelovati neovisno u javnom interesu; podsjeća na to da je zadaća EIGE-a prikupljati, analizirati i objavljivati informacije u vezi s rodnom ravnopravnošću te osmišljavati, analizirati, vrednovati i objavljivati metodološke instrumente radi poticanja uključivanja rodne ravnopravnosti u politike Unije, kao i u povezane nacionalne politike; prima na znanje stalan manjak osoblja EIGE-a, što je vidljivo iz zaključaka druge vanjske evaluacije; naglašava svoje apele da se EIGE-u dodijele potrebna proračunska sredstva i osoblje kako bi mu se omogućilo da ispunjava svoje zadaće, među ostalim kao odgovor na sve veće hitne zahtjeve, tehničku pomoć i zahtjeve za njegove usluge; 
10.	podsjeća da je EIGE osnovan kako bi europskim institucijama i državama članicama pomogao da uključe rodnu ravnopravnost u sve svoje politike i kako bi se borio protiv rodno uvjetovane diskriminacije dostavljanjem ažuriranih studija te na taj način doprinio postizanju istinske rodne ravnopravnosti;
11. 	pozdravlja aktualnu suradnju između EIGE-a i Odbora za prava žena i rodnu ravnopravnost (FEMM), a posebno doprinos Instituta aktualnim naporima Odbora u pogledu rodno uvjetovanog nasilja, ravnoteže između poslovnog i privatnog života, razlike u plaćama i mirovinama između spolova, učinka kriza na žene te uključivanja rodno osviještene politike i izrade proračuna; snažno podupire rad Instituta koji Odboru omogućuje da propisno obavlja svoj posao; konstatira važnost dostupnosti pouzdanih podataka iskazanih po spolu kako bi se omogućilo donošenje politika na temelju dokaza; prima na znanje vrijedan doprinos koji EIGE može dati svim odborima Europskog parlamenta i drugim agencijama EU-a kako bi se rodno osviještena politika bolje integrirala u politike i djelovanja EU-a; poziva EIGE da u svojim istraživanjima i donošenju politika donese intersekcijski okvir za rješavanje problema složenih društvenih i gospodarskih nepogodnosti s kojima se suočavaju žene iz marginaliziranih skupina, uključujući žene druge boje kože, migrante, osobe s invaliditetom i LGBTIQA+ osobe; naglašava važnost prikupljanja raščlanjenih podataka kako bi se razvila ciljana rješenja za te skupine; 
12.	smatra da se, na temelju trenutačno dostupnih podataka, direktorici EIGE-a može dati razrješnica za izvršenje njegova proračuna za financijsku godinu 2023.
</RepeatBlock-Dec>

